Plaaslike lugrederye vergader oor pryseFoto ter illustrasie. (Argieffoto) Plaaslike lugrederye het vandeesweek vergader om die moontlike uitwerking op vliegtuigkaartjiepryse te bespreek nadat Comair, wat British Airways en Kulula.com in Suid-Afrika bedryf, laat Dinsdagaand weer sy vlugte moes opskort. Die opskorting kom in afwagting op nog finansiering. Die Mededingingskommissie het in ŉ verklaring gesê dat hy bekommerd is oor Comair se besluit aangesien dit “kapasiteit op binnelandse vlugte aansienlik sal verminder”. Die kommissie het Woensdag afsonderlik met die topbestuur van die grootste lugrederye in die land, naamlik FlySafair, Airlink, Lift en die Suid-Afrikaanse Lugdiens (SAL), vergader. “Ons is bekommerd oor die uitwerking van Comair se besluit op vliegtuigkaartjiepryse en wou by die lugrederye hoor hoe bykomende kapasiteit voorsien kan word om die impak van die besluit te versag,” sê die kommissie. Die kommissie het egter spesifiek gepoog om enige moontlike onbillike prysverhogings as gevolg van die aanbodskok te voorkom. “Die kommissie was bemoedig deur die positiewe reaksie van al die lugrederye in hierdie opsig. Hulle het die behoefte aan meer kapasiteit erken en hul daartoe verbind om nie hul prysmetodologieë te verander om die situasie uit te buit nie. “Die betrokke lugrederye het wel erken dat die uitdagings wat die stygende brandstofpryse stel net verdere druk op die koste van vlugte sal plaas.” Die kommissie het onderneem om die situasie verder te monitor en in te tree indien daar bewyse is van drastiese en onbillike prysverhogings.